Маштабы будоўлі прыкметныя былі яшчэ ў 2012 годзе, калі за ракой пачалі з’яўляцца будаўнічыя матэрыялы. Месца было выбрана невыпадкова. І не толькі таму, што тут адныя з самых прыгожых краявідаў. На гэтай паляне яшчэ ў пачатку мінулага стагоддзя знаходзілася сядзіба пана Отта. Аб гэтым добра памятаюць старажылы вёскі, бацькі якіх працавалі ў яго рыбакамі. Лавілі рыбу, якую потым пан перапраўляў для продажу ў Польшчу. Гэтаму “бізнесу” перашкодзіла Другая сусветная вайна. Пан з’ехаў з Прыпяці назаўсёды, пакінуўшы пасля сябе многія збудаванні і нават сажалку, у якой разводзілі рыбу. Да слова, знаходзілі рэшткі панскай сядзібы і падчас будаўніцтва турыстычнай базы. Потым яшчэ колькі гадоў на гэтым месцы размяшчаліся памяшканні рыбалавецкай гаспадаркі “Лахва”, а крыху пазней – пчальнік калгаса “17 партз’езд”.